Die duo Heuning se enkelsnit is ’n ‘maatstaf’ van hul sukses | FM 88.7 Radio
Die duo Heuning se enkelsnit is ’n ‘maatstaf’ van hul sukses
“Ek skryf gewoonlik self ons musiek, maar toe ons hierdie snit hoor het ons dadelik daarvan gehou omdat dit perfek pas by die styl wat ons wil oordra,” verduidelik Jeanette. “Ek dink dat baie mense met die lirieke sal kan vereenselwig en die musikale kant daarvan is opgewek en energiek.”
Heuning se selfgetitelde debuutalbum is in 2012 uitgereik en was onmiddellik ’n treffer onder jonk en oud. Nie net het dit in 2013 ’n Ghoema-toekenning vir Beste Country-album en ’n Huisgenoot Tempo-benoeming vir Beste Nuweling opgeraap nie, maar ook talle radiotreffers opgelewer, waaronder As ek Val, Bietjie Langer Bly, Drome, Skree en Ek Wil Met Jou Dans, asook talle suksesvolle musiekvideos wat vandag nog op die kassie te sien is. Die vrystelling van hulle album, Drome, in 2015 het vir hulle die geleentheid gegee om by die Crystal Palace in Bakersfield, Kalifornië, te gaan optree.
Jeanette Pretorius het van kleins af ’n passie vir musiek. Sy het op twaalfjarige ouderdom reeds haar debuutalbum by Boet Pretorius van Decibel Musiek opgeneem, waarna vyf ander (waarvan twee kinderalbums en een ’n country-album is) gevolg het. Alhoewel sy van ’n wye verskeidenheid musiek hou, lys sy Martina Mcbride, Carrie Underwood en Patsy Cline as haar grootste musiekinvloede. Dié talentvolle gesinsvrou, is nie net ’n goeie sanger nie, maar ook ’n kranige liedjieskrywer, jodelaar en aktrise, wat al verskeie gasverskynings op die kassie gemaak het.
Verder het sy al op verskeie leefstylprogramme opgetree, waaronder Jukebox, DKNT, Noot vir Noot, Bravo, Kwêla en vele meer. “Alledaagse dinge wat met my en mense om my gebeur inspireer my om liedjies te skryf. Ek glo dat ’n mens met musiek die negatiewe dinge wat gebeur ook in ’n positief kan laat verander,” sê die blondekop. Daarom glo sy dat sy die beste moet maak van haar Godgegewe talent en wanneer sy nie saam met Hansie optree nie, werk sy kliphard aan haar eie solo-kinderprojek. “Dit is vir my lekker om saam met my mede-musikante musiek uit te leef en om te sien hoe mense dit geniet wanneer hulle daarna luister,” voeg sy by.
Hansie Roodt het in ’n musikale huis grootgeword. Sy pa was ’n meesterkitaarspeler, saam met wie sy ma soms gesing het en sy broers is ook gesoute musikante. Sy loopbaan het egter eers in 2010 afgeskop, maar sedertdien was daar al baie hoogtepunte en kon hy al saam met baie bekendes musiekmaak, waaronder Mel Botes. Hy geniet ’n breë spektrum musiekgenres, wat wissel van Jazz tot Heavy Metal, en het groot waardering vir John Petrucci en Mark Knopfler se werk.
As hy nie ’n musikant was nie, sou hy graag ’n weermagvlieënier wou word: “Ek dink dat ’n mens daar in die wolke ongelooflike vryheid kan beleef… en dames hou dan so baie van ’n man in ’n uniform,” vertel hy met ’n vonkel in die oog. Die bedryf het hom geleer om altyd voorbereid te wees vir jou vertonings, omdat daar niks so sleg is as om saam met iemand te werk wat nie weet wat aangaan nie. Wanneer hy nie optree nie, is hy die musiekkoördineerder by sy kerk en gee hy kitaarlesse. “Die lekkerste ding van my beroep is om nuwe mense te ontmoet, deur die land te toer en om te sien hoe musiek mense raak,” sê hy.
Luister hier na ‘n voorsmakie van hulle treffer:- Heuning Maatstaf Vir My Hart
Loer hieronder na een van hulle musiekvideo’s:- Heuning – “Bietjie Langer Bly”
Categories: 105.7fm, 5fm, 947, Afrikaans, Afrikaans Rock, Boer, Klankgreep, Musiek, Musiek Nuus, Musiekvideo, Nuwe Musiek, Radio, SA Musiek, Suid Afrikaanse Musiek, Video
Tags: afrikaanse kunstenaars, afrikaanse musiek, Afrikaanse musiekfees, Afrikaanse musiekkonsert, afrikaanse musiekvideos, afrikaanse sangers, afrikaanse treffers, bekende afrikaanse sangers, Heuning, nuwe liedjies, treffersparades
« Lee Scott, ‘n sanger en aanbieder van ‘n gewilde TV program is g’n vreemdeling!
Ghoema Nuus:- ‘n gekroonde groep se nuwe musiekvideo laat die voete jeuk »